អាជ្ញាធរ​ដោះស្រាយ​បន្ទាប់​ពី​អ្នក​កំពង់ធំ​បិទផ្លូវ​រឿង​ទំនាស់ដី
ដី​ទំហំ​​​៨២៣​​ហិកតា​ដែល​​​​ពាក់ព័ន្ធ​​ជា​​មួយ​ពលរដ្ឋ​​​​​​២៥០​​​គ្រួសារ​​​ស្ថិត​​ក្នុង​ការ​ប្រទាញ​ប្រទង់​​​ចាប់តាំងពី​ឆ្នាំ​២០០៥ម្ល៉េះ។
អាជ្ញាធរខេត្តកំពង់ធំបានចាប់ផ្ដើមវាស់វែងដីមានទំនាស់សម្រាប់ប្រជាពលរដ្ឋជាង២០០ គ្រួសារក្នុងស្រុកសណ្ដាន់ បន្ទាប់ពីប្រជាពលរដ្ឋចំនួនបួនភូមិក្នុងស្រុកនេះបានសម្រេចចិត្តបិទផ្លូវជាតិលេខ៦អា កាលពីពីរសប្ដាហ៍មុន។ លោក អ៊ុត សំអន អភិបាលរងខេត្តកំពង់ធំ បានបញ្ជាក់នៅថ្ងៃពុធនេះថា ចាប់តាំងពីថ្ងៃច័ន្ទមកអាជ្ញាធរខេត្តបានវាស់វែងដីមានទំនាស់ជូនប្រជាពលរដ្ឋជាង២០០គ្រួសារ ដើម្បីយកទិន្នន័យសម្រាប់ផ្ទៀងផ្ទាត់មុននឹងសម្រេចចែកដីដល់ពួកគាត់។ «ចាប់ពីថ្ងៃបិទផ្លូវមក យើងបានធ្វើអ្វីតាមការអះអាងរបស់យើង គឺចុះស្រង់ព័ត៌មានជាថ្មី ហើយជាបណ្ដើរៗយើងបានចុះទៅវាស់វែងដីដែលពួកគាត់បានឆ្លើយប្រកាស បានជាង២០០គ្រួសារហើយ»។ កាលពីថ្ងៃទី៨ ខែកក្កដា ប្រជាពលរដ្ឋប្រមាណជា៣០០នាក់មកពីភូមិចំនួនបួនក្នុងស្រុកកំពង់ស្វាយ គឺភូមិសានគរខ ភូមិប្រាសាទអណ្ដែត ភូមិស្លែងខ្ពស់ និងភូមិជ័យបានបិទផ្លូវជាតិលេខ៦អា អស់រយៈពេលជាងប្រាំពីរម៉ោងនៅចម្ងាយប្រមាណ២៥ គីឡូម៉ែត្រ ខាងជើងទីរួមខេត្តកំពង់ធំ។ ការបិទផ្លូវនេះដើម្បីដាក់សម្ពាធដល់ក្រុមអាជ្ញាធរឲ្យដោះលែងអ្នកភូមិសកម្មក្នុងការតវ៉ាមួយរូប និងដើម្បីជំរុញឲ្យមានការដោះស្រាយការរំលោភបំពានទៅលើដីធ្លីពួកគាត់។ ដីដែលមានទំហំ៨២៣ហិកតា និងពាក់ព័ន្ធជាមួយប្រជាពលរដ្ឋចំនួន២៥០គ្រួសារ ហើយដែលស្ថិតក្នុងការប្រទាញប្រទង់ជាមួយក្រុមហ៊ុន ដួងហេង សេងស៊ុនណា ចាប់តាំងពីឆ្នាំ២០០៥ មកម្ល៉េះ។ អ្នកតវ៉ាដ៏សកម្មលោក ឃាង សឿន ត្រូវក្រុមប៉ូលិសចាប់ខ្លួនកាលពីថ្ងៃទី៣ ខែមិថុនា កន្លងទៅក្រោមបទចោទប្រកាន់ពីការគំរាមកំហែង និងធ្វើឲ្យខូចខាតទ្រព្យសម្បត្តិអ្នកដទៃបន្ទាប់ពីក្រុមប្រជាពលរដ្ឋបានព្យាយាមរារាំងភាគីក្រុមហ៊ុនមិនឲ្យធ្វើការឈូសឆាយដីទំនាស់។ លោកអភិបាលរងខេត្តកំពង់ធំ អ៊ុត សំអន អះអាងថា មានប្រជាពលរដ្ឋច្រើនជាង ២៥០ គ្រួសារបានដាក់ពាក្យស្នើឲ្យមានការវាស់វែងនិងបែងចែកដីពួកគេឡើងវិញក្នុងចំណោមភូមិទាំងបួននេះដើម្បីទទួលបានការបែងចែកដីស្របច្បាប់។ របាយការណ៍ពីអង្គការការពារសិទ្ធិមនុស្សអាដហុក ដែលតាមឃ្លាំមើលដំណើរការបែងចែកដីធ្លីក្រុមប្រជាពលរដ្ឋមានទំនាស់ឡើងវិញនេះបានលើកឡើងថា មានប្រជាពលរដ្ឋសរុបចំនួន២៤៦ គ្រួសារបានដាក់ពាក្យប្ដឹងទៅកាន់អាជ្ញាធរខេត្តកំពង់ធំបន្ទាប់ពីការតវ៉ារបស់ពួកគេកាលពីពីរសប្ដាហ៍មុន។ ពួកគេបានស្នើឲ្យមានការវាស់វែងនិងបែងចែកដីឡើងវិញដោយសារតែពួកគេសង្ស័យថា អាចមានចំណែកដីជាន់គ្នា។ លោកអ៊ុត សំអន មានប្រសាសន៍ថា ការវាស់វែងក្បាលដីអាចនឹងត្រូវបញ្ចប់នៅក្នុងសប្ដាហ៍នេះ ក៏ប៉ុន្ដែការបែងចែកដីនឹងត្រូវស៊ីពេលតទៅទៀតដោយសារតែក្រុមអាជ្ញាធរត្រូវការផ្ទៀងផ្ទាត់ច្បាស់លាស់មុននឹងសម្រេចធ្វើការបែងចែក។ លោក ចែម ប៉ូ ជាអ្នកភូមិជ័យដែលជាភូមិមួយក្នុងចំណោមភូមិទាំងបួនដែលមានទំនាស់។ លោកមានប្រសាសន៍ថា កុ្រមប្រជាពលរដ្ឋនៅមិនទាន់រីករាយនៅឡើយទេ។ «នៅចាំមើលលទ្ធផលគាត់ប្រកាសមក មិនទាន់សប្បាយចិត្តទេទាល់តែឃើញសេចក្ដីសម្រេចធ្លាក់មក ប្រគល់ដីដូចដើមវិញទើបសប្បាយចិត្ត»។ លោក យី សុខសាន្ដ អនុប្រធានផ្នែកស៊ើបអង្កេតរបស់អង្គការអាដហុក បានទទួលស្វាគមន៍ចំពោះចំណាត់ការដោយសន្ដិវិធីរបស់អាជ្ញាធរខេត្តកំពង់ធំក្នុងការដោះស្រាយទំនាស់ដីជាមួយក្រុមប្រជាពលរដ្ឋនេះ។ ជាមួយគ្នានេះលោក យី សុខសាន្ដ បានស្នើឲ្យអាជ្ញាធរខេត្តកំពង់ធំផ្តល់ជាប័ណ្ណកម្មសិទ្ធិដីដល់ក្រុមអ្នកភូមិ។ «យើងសមាគមអាដហុកទទូចថា នៅពេលដែលគាត់វាស់វែងរួចអាជ្ញាធរគួរតែផ្ដល់ប័ណ្ណកម្មសិទ្ធិឬក៏ចុះបញ្ជីក្បាលដីឲ្យពួកគាត់ដើម្បីកុំឲ្យពួកគាត់តវ៉ាឬទាមទារដីទៀត»។ យ៉ាងណាក៏ដោយអ្នកភូមិដែលត្រូវចាប់ខ្លួននៅមិនទាន់ត្រូវបានដោះលែងឲ្យមានសេរីភាពឡើងវិញនៅឡើយទេ។ លោកអភិបាលរងខេត្តកំពង់ធំ អ៊ុត សំអន មានប្រសាសន៍ថា ការដោះលែងអ្នកភូមិរូបនោះនឹងត្រូវធ្វើឡើងនៅពេលបន្ទាប់។ ទំនាស់ដីធ្លីតែងតែកើតឡើងជាប្រចាំក្នុងប្រទេសកម្ពុជា ហើយជាទូទៅប្រជាពលរដ្ឋក្រីក្រត្រូវគេមើលឃើញថា គឺជាអ្នករងគ្រោះពីការរំលោភបំពានទន្រ្ទានយកដីពីក្រុមអ្នកមានអំណាចនិងអ្នកសម្បូរណ៍ធនធាន៕